Správa Komisie Rade a Európskemu parlamentu o činnostiach Európskych spoločenstiev súvisiacich s prijímaním pôžičiek a poskytovaním úverov v roku 2006 {SEC(2007)1079} /* KOM/2007/0486 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 30.8.2007 KOM(2007) 486 v konečnom znení SPRÁVA KOMISIE RADE A EURÓPSKEMU PARLAMENTU O ČINNOSTIACH EURÓPSKYCH SPOLOČENSTIEV SÚVISIACICH S PRIJÍMANÍM PÔŽIČIEK A POSKYTOVANÍM ÚVEROV V ROKU 2006 {SEC(2007)1079} OBSAH Úvod 3 1. PÔŽIČKY V ROKU 2006 3 2. POSKYTOVANIE ÚVEROV V NEČLENSKÝCH ŠTÁTOCH 4 2.1. Prehľad 4 2.2. Makrofinančná pomoc Spoločenstva 4 2.3. Úvery EIB poskytnuté v roku 2006 v susedných juhovýchodných krajinách, v stredomorských krajinách, v Latinskej Amerike a Ázii a v Juhoafrickej republike 5 2.3.1. Ciele a priority EIB 5 2.3.2. Poskytovanie úverov 6 2.3.3. Záručné krytie 6 2.3.3.1. Paušálna záruka 6 2.3.3.2. Rozdelenie rizika 7 2.3.4. Spolupráca EIB s Komisiou a ďalšími inštitúciami 9 2.4. Signatári dohovorov z Lomé a dohody z Cotonou - poskytovanie úverov 10 3. VPLYV POSKYTOVANIA ÚVEROV NA ROZPOČET 10 3.1. Rozpočtové záruky 11 3.2. Dotácie na úroky 12 3.3. Financovanie EIB z prostriedkov EFR 12 Úvod V rozhodnutiach Rady, ktorými sa zavádzajú rôzne úverové nástroje Európskych spoločenstiev, sa vyžaduje, aby Komisia každý rok informovala Radu a Európsky parlament o použití týchto nástrojov. Čo sa týka poskytovania úverov mimo Spoločenstva, v príslušných rozhodnutiach Rady[1] sa vyžaduje, aby Komisia každoročne informovala Radu a Parlament o situácii ohľadom úverov poskytnutých Európskou investičnou bankou (EIB), ktoré sú zaručené rozpočtom Únie, v susedných juhovýchodných krajinách, v stredomorských krajinách, v Latinskej Amerike a Ázii a v Juhoafrickej republike. S cieľom splniť uvedené požiadavky na informácie sa v tejto správe opisujú úverové operácie v každej z uvedených oblastí. Aby sa skompletizoval obraz o poskytovaní úverov, správa tiež obsahuje stručné zhrnutie týkajúce sa prijímania pôžičiek na financovanie úverových aktivít, makrofinančnej pomoci poskytovanej Spoločenstvom tretím krajinám, ako aj dotácií na úroky a záruk spojených s úvermi Spoločenstva. Správa okrem toho poskytuje informácie o úverových aktivitách Euratomu. Tabuľky k tejto správe sú uverejnené v pracovnom dokumente útvarov Komisie. Odkazy na tabuľky v texte sa vzťahujú na Pracovný dokument útvarov (ďalej len „príloha“)[2]. 1. PÔŽIČKY V ROKU 2006 Na účely financovania úverových aktivít, o ktorých rozhodla Rada, je Komisia splnomocnená požičiavať si v mene príslušného Spoločenstva (ES, Euratom) finančné prostriedky na kapitálovom trhu[3]. Celkové pôžičky Európskych spoločenstiev a EIB v roku 2006 poklesli o 3,8 % na 48,1 miliárd EUR v porovnaní s výškou 50,0 miliárd EUR v predchádzajúcom roku (pozri tabuľku a graf v oddiele 1.1 prílohy). Viac ako 99 % tejto čiastky si vypožičala EIB. Zaznamenaný pokles prijímania pôžičiek je možné vysvetliť marginálnym obmedzením prijímania pôžičiek EIB v dôsledku o čosi pomalšieho splácania úverov ako aj v dôsledku finančnej likvidity a ďalej je ho možné vysvetliť neexistenciou nových rozhodnutí týkajúcich sa úverov Euratomu, úverov na makrofinančnú pomoc a úverov na platobnú bilanciu. Ak sa zohľadnia splátky, storná a pohyb výmenných kurzov, celková výška nevyrovnaných pôžičiek k 31. decembru 2006 predstavovala 248,4 miliardy EUR, teda o 0,7 % menej než v roku 2005 (pozri tabuľku 1.2 v prílohe). Prehľad pôžičiek podľa meny (pozri tabuľku 1.3 v prílohe) ukazuje rovnakú úroveň pôžičiek v eurách vo všetkých položkách, a to vo výške 37,9 % v roku 2006. Pôžičky poskytnuté v iných menách Spoločenstva sa znížili z 23,0 % na 16,6 %. Podiel pôžičiek v menách mimo Spoločenstva bol väčší a stúpol z 39,5 % na 45,4 % celkovej hodnoty pôžičiek. Pôžičky poskytnuté v USD sa zvýšili z 27,9 % na 30,4%. V roku 2006 po swapových transakciách malo variabilnú sadzbu 94,5 % pôžičiek v porovnaní s 97,3 % v roku 2005 (údaje pred swapovými transakciami: pozri tabuľku 1.3 v prílohe). 2. POSKYTOVANIE ÚVEROV V NEČLENSKÝCH ŠTÁTOCH [4] 2.1. Prehľad Finančná podpora pre nečlenské štáty, ktoré uzatvorili dohody o spolupráci so Spoločenstvom, má rôzne formy v závislosti od príslušných geografických oblastí a sledovaných cieľov. Vo všeobecnosti má formu bilaterálnych úverov (makrofinančnej podpory alebo podpory platobnej bilancie), pomocou ktorých Spoločenstvo pomáha obnoviť makroekonomickú rovnováhu krajiny. Komisia tieto finančné operácie spravuje na základe rozhodnutí Rady. V ostatných prípadoch úvery poskytuje EIB z vlastných zdrojov vo forme priameho financovania individuálnych projektov alebo vo forme globálnych úverov bankám, ktoré potom prideľujú finančné prostriedky na miestne projekty menšieho rozsahu. Pri niektorých z týchto úverov sa využíva záruka z rozpočtu Únie. Úverový nástroj Euratomu[5] je dostupný na finančné operácie v členských štátoch a určitých nečlenských štátoch (Arménsko, Bulharsko[6], Česká republika, Maďarsko, Litva, Rumunsko[7], Rusko, Slovensko, Slovinsko a Ukrajina). Geografické oblasti, v ktorých Spoločenstvo uskutočňuje úverové aktivity, sú uvedené v prílohe (pozri tabuľku 2.1). 2.2. Makrofinančná pomoc Spoločenstva Makrofinančná pomoc (MFP) vo forme úverov je vo svojej podstate výnimočná a je súčasťou úsilia medzinárodného spoločenstva spolu s brettonwoodskymi inštitúciami poskytovať určitým krajinám, ktoré čelia prechodným makroekonomickým ťažkostiam, podporu v oblasti platobnej bilancie. Pomoc Spoločenstva sa zameriava na susediace regióny, ako je západný Balkán a Kaukaz. Možnosť čerpania je podmienená splnením cieľov makroekonomickej stabilizácie a štrukturálnych reforiem v prijímajúcich krajinách. Za týchto okolností je počet každoročne realizovaných operácií obmedzený, a preto je ťažké vykonať spoľahlivé porovnanie pomoci poskytnutej v jednotlivých rokoch. Granty a úvery, ktoré sa poskytli v rámci tohto nástroja, sú uvedené v prílohe (pozri tabuľku 2.2), v ktorej sa uvádza, že v roku 2006 sa podľa existujúcich rozhodnutí MFP poskytla čiastka 19 miliónov EUR. V roku 2006 sa neprijali nové rozhodnutia MFP. Okrem toho sa táto informácia nachádza aj vo výročnej Správe Komisie o implementácii MFP v tretích krajinách. 2.3. Úvery EIB poskytnuté v roku 2006 v susedných juhovýchodných krajinách, v stredomorských krajinách, v Latinskej Amerike a Ázii a v Juhoafrickej republike Tento oddiel obsahuje výročnú správu za rok 2006, ktorá sa predkladá Európskemu parlamentu a Rade v súlade s článkom 2 rozhodnutia Rady 2000/24/ES. 2.3.1. Ciele a priority EIB Rok 2006 bol posledným kompletným rokom, v ktorom sa uskutočnili operácie na základe mandátov týkajúcich sa financovania EIB mimo EÚ v období od 1. februára 2000 do 31. januára 2007[8]. Komisia a EIB sa počas roka zúčastňovali na rokovaniach vrátane rokovaní v Rade, ktoré boli zamerané na obnovu mandátu pre poskytovanie vonkajších úverov na obdobie rokov 2007 – 2013 a ktorých závery sa formálne prijali v rozhodnutí Rady 2006/1016/ES z 19. decembra 2006[9]. Všeobecnou prioritou EIB v poskytovaní úverov pre oblasti mimo EÚ je podporovať politické ciele Spoločenstva. Pri regionálnych cieľoch sa zohľadňujú osobitné charakteristické črty a priority každého regiónu. Pokiaľ ide o susedné juhovýchodné krajiny , banka bola v roku 2006 aktívna jednak v pristupujúcich krajinách, ako aj v kandidátskych krajinách (Bulharsko, Rumunsko, Chorvátsko, Turecko a Bývalá juhoslovanská republika Macedónsko) a pomáhala týmto krajinám pri príprave na pristúpenie, najmä prostredníctvom financovania investícií zameraných na integráciu ich infraštruktúry do infraštruktúry EÚ a prostredníctvom podpory MSP. Po pristúpení Bulharska a Rumunska do EÚ sa podpísali memorandá o porozumení tvoriace rámec podpory EIB určenej pre investičné programy obidvoch krajín zamerané na všetky kľúčové hospodárske sektory. EIB tiež naďalej podporovala investície v ďalších krajinách západného Balkánu (Albánsko, Bosna a Hercegovina, Čierna Hora[10] a Srbsko) s cieľom uľahčiť ich proces pokračujúcej integrácie do EÚ. Podpora EÚ a EIB sa vo všeobecnosti zameriava na podporu politickej a hospodárskej reformy, ako aj sociálneho zosúladenia v regióne. EIB uprednostňuje zvyšovanie úrovne, modernizáciu a rozvoj komunikačného a energetického sektora, s osobitným dôrazom na transeurópske siete (TEN) na základe cestných a železničných koridorov, ktoré boli definované Paneurópskou konferenciou ministrov dopravy ako strednodobé rozvojové priority. Environmentálne otázky súvisiace s projektmi EIB, ako aj environmentálne projekty ako také, majú prioritu v rámci postupného prispôsobovania právnych predpisov príslušných krajín právnym predpisom EÚ. EIB taktiež podporuje rozvoj súkromného sektora ( malé a stredné podniky (MPS) a iné priemyselné iniciatívy), najmä priame zahraničné investície, a to buď priamo, alebo prostredníctvom svojho globálneho úverového nástroja, predovšetkým pokiaľ ide o partnerov EÚ. V stredomorskom regióne sa úverové aktivity banky realizujú prostredníctvom nástroja pre európsko-stredomorské investície a partnerstvo (FEMIP), a predovšetkým v rámci Európsko-stredomorského partnerstva, s cieľom podporiť hospodársky a sociálny rozvoj, ako aj väčšiu regionálnu integráciu. Nástroj FEMIP zameriava svoju činnosť na podporu súkromného sektora a na vytváranie prostredia priaznivého pre podnikanie, najmä prostredníctvom financovania infraštruktúry potrebnej na hospodársky rozvoj. Nástrojom FEMIP sa v súlade s prioritami EÚ tiež podporuje udržateľný energetický rozvoj, konkurencieschopnosť a bezpečnosť zásobovania. V novembri 2006 sa Rada ECOFIN rozhodla posilniť nástroj FEMIP a určila dve osobitné prioritné oblasti: rozvoj súkromného sektora a posilnenie partnerstiev s cieľom zintenzívniť zapojenie partnerských krajín. V Ázii a Latinskej Amerike banka financuje projekty, ktoré sú predmetom spoločného záujmu Spoločenstva a príslušných krajín - spolufinancovanie s podporovateľmi EÚ, transfer technológií a spolupráca v oblasti energetiky a ochrany životného prostredia. EIB tiež podporovala rekonštrukčné úsilie pri odstraňovaní následkov katastrofy cunami z decembra 2004. V tomto kontexte sa geografický rozsah mandátu ALA (Ázia a Latinská Amerika) rozšíril a zahrnuli sa Maldivy. V Juhoafrickej republike bolo úlohou banky zamerať sa na projekty infraštruktúry verejného záujmu a na podporu súkromného sektora vrátane malých a stredných podnikov. Operácie banky musia byť naďalej komplementárne k politikám, programom a nástrojom pomoci v Južnej Afrike, ktorých prvoradým cieľom je zníženie chudoby a nerovnosti. Súhrn aktivít vyvíjaných EIB v príslušných regiónoch od roku 2002 možno nájsť v tabuľke 2.3.1 v prílohe. 2.3.2. Poskytovanie úverov Prehľad podľa krajín a sektorov sa nachádza v prílohe (pozri oddiel 2.3.2 písm. a) - e)). 2.3.3. Záručné krytie 2.3.3.1. Paušálna záruka V rozhodnutí Rady 2000/24/ES v znení zmien a doplnení sa ustanovuje záručné krytie Spoločenstva pre 65 % celkového mandátu. Znamená to, že záruka Spoločenstva je obmedzená na 65 % celkovej výšky podpísaných úverov, avšak v rámci tohto celkového stropu je neplnenie záväzkov vzťahujúcich sa na jednotlivé úvery v skutočnosti kryté vo výške 100 %. 2.3.3.2. Rozdelenie rizika Záruka Spoločenstva v rámci globálnych mandátov sa vzťahuje na všetky úverové riziká, pokiaľ sa neuplatňujú opatrenia na rozdelenie rizika, a v tom prípade záruka Spoločenstva zabezpečuje len určité politické riziká, zatiaľ čo nepolitické riziká znáša a zmierňuje EIB. Na základe rozhodnutia 2000/24/ES v znení zmien a doplnení sa EIB vyzýva, aby uplatňovala opatrenia na rozdelenie rizika vo výške 30 % svojich pôžičiek podľa rozhodnutia (na rozdiel od výšky 25 % podľa prvého globálneho mandátu)[11]. Na konci roka 2006 dosiahla banka úroveň 18 % rozdelenia rizika ako podiel kumulatívnych úverov v rámci mandátu v porovnaní s cieľom rozdelenia rizika vo výške 30 %. Je však potrebné pripomenúť, že v celkovej analýze skutočného rozdelenia rizika medzi rozpočtom Únie a EIB by sa mali zohľadniť operácie, pri ktorých EIB využíva svoje vlastné zdroje bez záručného krytia Spoločenstva v rámci predvstupového nástroja a nástroja stredomorského partnerstva ako aj jednotlivé operácie na základe osobitného povolenia Rady guvernérov banky podľa článku 18. Hoci sú uvedené operácie nad rámec tejto správy, poznamenáva sa, že väčšina úverových operácií v nových členských štátoch pred vstupom do EÚ sa uskutočnila v rámci predvstupového nástroja. Zahrnutím úverov podpísaných v rámci týchto predvstupových nástrojov do celkového podielu rozdelenia rizika by sa tento pomer zvýšil z 18 % na približne 50 %. Na regionálnej úrovni sa cieľ rozdelenia rizika dosiahol a v Ázii a Latinskej Amerike , kde bolo podpísaných 72 % úverov v rámci režimu rozdelenia rizika, sa prekročil. Táto úroveň rozdelenia rizika sa dosiahla vďaka osobitej podstate mandátu ALA a strategickým cieľom týkajúcim sa poskytovania úverov EIB v uvedenom regióne, kde sa hlavný dôraz kládol najmä na podporu súkromných európskych iniciatív (priame zahraničné investície, transfer technológií a know-how). V juhovýchodnej Európe ako aj v stredomorských krajinách predstavovali operácie rozdelenia rizika 11 % úverov v rámci mandátu. V súlade s programovými postupmi príslušných krajín väčšina projektov financovaných EIB v rámci mandátu je vo verejnom sektore a z toho dôvodu mimo rámca rozdelenia rizika. V stredomorskej oblasti podporovatelia súkromného sektora navyše čelia ťažkostiam pri získavaní prístupu do zahraničných bánk (vrátane európskych), ochotných poskytnúť záruku prijateľnú pre EIB podľa jej platných usmernení. V Juhoafrickej republike bolo 10 % pôžičiek v rámci režimu rozdelenia rizika. Zhrnutie prehľadu rozdelenia pôžičiek v rámci mandátu podľa oblastí sa nachádza v tejto tabuľke, zatiaľ čo v tabuľkách 2.3.6. až 2.3.9. v prílohe sa uvádzajú jednotlivé úvery v rámci režimu rozdelenia rizika podpísané v roku 2006. Druhý globálny mandát (rozhodnutie Rady 2000/24/ES vzťahujúce sa na obdobie od 1. 2. 2000 do 31. 1. 2007) (v miliónoch EUR) Maximálna hodnota druhého globálneho mandátu | Výška úverov podpísaných k 31.12.2006 | Počet úverov podpísaných v rámci režimu rozdelenia rizika | Výška úverov podpísaných v rámci režimu rozdelenia rizika | Dosiahnutý percentuálny podiel rozdelenia rizika (pomerný k maximálnej hodnote mandátu) | Dosiahnutý percentuálny podiel rozdelenia rizika (pomerný k podpísaným úverom) | Susedné juhovýchodné krajiny | 9 185 | 9 142 | 33 | 1 003 | 11 % | 11 % | Stredomorské krajiny | 6 520 | 7 177([12]) | 13 | 807 | 12 % | 11 % | Ázia a Latinská Amerika | 2 480 | 2 425 | 38 | 1 756 | 71 % | 72 % | Juhoafrická republika | 825 | 837([13]) | 2 | 80 | 10 % | 10 % | SPOLU | 19 010 | 19 581([14]) | 86 | 3 646 | 19 % | 18 % | V rámci prvého globálneho mandátu sa dosiahla úroveň rozdelenia rizika vzťahujúceho sa na celkovú hodnotu poskytnutých úverov vo výške 24 % v porovnaní s cieľovou úrovňou vo výške 25 %. Pokiaľ ide o poskytnuté úvery v porovnaní s maximálnymi hodnotami v príslušných oblastiach, pre Áziu a Latinskú Ameriku sa dosiahla úroveň vo výške 81 %, pre krajiny strednej a východnej Európy 26 % a pre stredomorské krajiny 3 %. Prvý globálny mandát (rozhodnutie Rady 97/256/ES vzťahujúce sa na obdobie od 31. 1. 1997 do 31. 1. 2000) (v miliónoch EUR) Maximálna hodnota prvého globálneho mandátu | Výška úverov podpísaných k 31.12.2006 | Počet úverov podpísaných v rámci režimu rozdelenia rizika | Výška úverov podpísaných v rámci režimu rozdelenia rizika | Dosiahnutý percentuálny podiel rozdelenia rizika (pomerný k maximálnej hodnote mandátu) | Dosiahnutý percentuálny podiel rozdelenia rizika (pomerný k podpísaným úverom) | Krajiny strednej a východnej Európy | 3 520 | 3 446 | 21 | 896 | 25 % | 26 % | Stredomorské krajiny | 2 310 | 2 310 | 5 | 71 | 3 % | 3 % | Ázia a Latinská Amerika | 900 | 900 | 17 | 730 | 81 % | 81 % | Juhoafrická republika | 375 | 375 | 0 | 0 | 0 % | 0 % | Bývalá juhoslovanská republika Macedónsko | 150 | 150 | 0 | 0 | 0 % | 0 % | SPOLU | 7 255 | 7 180 | 43 | 1 697 | 24 % | 24 % | 2.3.4. Spolupráca EIB s Komisiou a ďalšími inštitúciami Banka úzko spolupracuje s Komisiou na prípravách a spolufinancovaní projektov EIB, na ktoré sa prispieva z rozpočtu Únie. V roku 2006 sa poskytovanie úverov EIB naďalej dopĺňalo dotáciami na úroky (4 nové úvery v oblasti ochrany životného prostredia v stredomorských krajinách), technickou pomocou (celkovo 12,3 milióna EUR v grantoch na financovanie štúdií uskutočniteľnosti, budovanie kapacít, riadenie projektov alebo hodnotenie), ako aj štrukturálnymi a kohéznymi fondmi (najmä PHARE a ISPA). Okrem tradičných foriem spolupráce Európska komisia požiadala EIB, aby poskytla konzultačné služby pri podporovaní nástroja rizikového kapitálu v Južnej Afrike. Úlohou EIB je poskytovať Komisii poradenstvo pri rozhodovaní o nástroji a jeho zriadení a ďalej sa zúčastňovať technického hodnotenia a schvaľovania investičných návrhov bez toho, aby sama mala účasť na finančnom riadení fondov. Okrem úverov, ktoré poskytuje EIB z jej vlastných zdrojov, pôsobí v stredomorských krajinách aj Nástroj pre podporný fond investícií a spolupráce medzi Európou a oblasťou Stredomoria (FEMIP) ako poskytovateľ súkromného kapitálu financovaného z rozpočtu Únie. V roku 2006 bolo podpísané memorandum o porozumení medzi Európskou komisiou a Európskou bankou pre rekonštrukciu a rozvoj (EBRD) a EIB s cieľom posilniť spoluprácu uvedených troch inštitúcií vo východnej Európe a na južnom Kaukaze, v Rusku a v strednej Ázii. Zintenzívnili sa tým kooperačné ciele v oblasti expertízy, kapacít a porovnateľných výhod každého účastníka zamerané na úspešnú implementáciu Európskej susedskej politiky, strategického partnerstva medzi EÚ a Ruskom a mandátov EIB a EBRD, a to v prospech zúčastnených krajín. Vo všeobecnosti financovanie EIB a rozpočtu Únie koordinujú európske bilaterálne agentúry [zmluvy s Agence Française de Développement (Francúzska agentúra pre rozvoj), Rozvojovou bankou KFW a európskymi inštitúciami pre financovanie rozvoja] a ďalšie medzinárodné finančné inštitúcie, ak je to možné. Spolufinancovanie je stredobodom aktívneho úsilia a stalo sa dôležitou súčasťou projektov podporovaných zo strany EIB. Spoločnou činnosťou s inštitúciami, ktoré sa zameriavajú na riešenie odvetvových a politických otázok zo širšieho hľadiska, sa v mnohých prípadoch zabezpečuje efektívnosť odvetvových reforiem a zvyšuje sa realizovateľnosť investičných projektov, ktoré s veľkou pravdepodobnosťou budú po ich ukončení pôsobiť v zdokonalenom regulačnom rámci. V roku 2006 bolo 80 % úverov poskytnutých EIB v rámci mandátu susedných juhovýchodných krajín spolufinancovaných multilaterálnymi, bilaterálnymi a národnými inštitúciami. V stredomorských krajinách predstavovali projekty so spolufinancovaním 60 % úverov poskytnutých EIB v tejto oblasti. Príspevky spolufinancovania projektov financovaných EIB v juhovýchodnej Európe a v stredomorských krajinách sú uvedené v tabuľkách 2.3.3 a 2.3.4 v prílohe. V Ázii a Latinskej Amerike banka naďalej financovala projekty, ktoré sú stredobodom záujmu pre Spoločenstvo, ako aj pre krajinu, v ktorej sa projekt realizuje. Spolufinancovanie s medzinárodnými finančnými inštitúciami je uvedené v prílohe v tabuľke 2.3.5 a spoločné úroky jednotlivých úverov podpísaných v roku 2006 sú uvedené v prílohe v tabuľke 2.3.5. 2.4. Signatári dohovorov z Lomé a dohody z Cotonou - poskytovanie úverov Celková suma úverov poskytnutých EIB v AKT/ZKT[15] v roku 2006 predstavovala 745 miliónov EUR, z čoho 167 miliónov EUR tvorili vlastné zdroje banky a 578 miliónov EUR bolo financovaných z Európskeho rozvojového fondu[16]. Prehľad rozdelenia týchto operácií, ktoré sú nad rámec tejto správy[17], podľa oblastí a odvetví sa uvádza v tabuľke 2.4 v prílohe. 3. VPLYV POSKYTOVANIA ÚVEROV NA ROZPOČET Úverové aktivity majú vplyv na rozpočet Únie, ak sú spojené so zárukami Spoločenstva, dotáciami na úroky alebo osobitnými podmienkami, ktoré sú porovnateľné s rizikovými operáciami v prípade veriteľa. 3.1. Rozpočtové záruky Dňa 22. decembra 2004 sa Rada rozhodla zmeniť a doplniť rozhodnutie 2000/24/ES s cieľom zohľadniť rozšírenie Európskej únie a Európsku susedskú politiku (2005/47/ES[18]). Nové maximálne hodnoty pre každú oblasť sú takéto (v miliónoch EUR): Susedné juhovýchodné krajiny | 9 185 | Stredomorské krajiny | 6 520 | Latinská Amerika a Ázia | 2 480 | Juhoafrická republika | 825 | Turecko [Osobitný akčný program pre colnú úniu (SAP)] Celková maximálna hodnota | 450 19 460 | Záruka Spoločenstva je obmedzená na 65 % súhrnnej výšky otvorených úverov plus všetky súvisiace sumy (v porovnaní so 70 % v rámci prvého globálneho mandátu). Dňa 22. decembra 2004 Rada rozhodla o poskytnutí záruky Spoločenstva Európskej investičnej banke proti stratám z úverov na určité druhy projektov v Rusku, na Ukrajine, v Moldavsku a v Bielorusku (rozhodnutie Rady 2005/48/ES[19]). Celková maximálna hodnota otvorených úverov je 500 miliónov EUR a EIB bude mať možnosť výnimočnej záruky Spoločenstva so 100 % krytím. Obdobie zaručených úverov končí 31. januára 2007 a automaticky sa predĺži o šesť mesiacov, ak k uvedenému dátumu poskytnuté úvery nedosiahnu maximálne hodnoty. Očakáva sa, že banka pred uplynutím mandátu podpíše zmluvu na dva projekty v celkovej výške 230 miliónov EUR. V roku 2006 (v siedmom roku druhého globálneho mandátu) podpísala EIB úverové dohody v celkovej výške 2 805 miliónov EUR, čím celková hodnota poskytnutých úverov v rámci tohto mandátu dosiahla 18 280 miliónov EUR, čo zodpovedalo 96 % maximálnej hodnoty. Podrobný opis situácie pokiaľ ide o záruky, sa nachádza v polročnej správe Komisie o zárukách v rámci všeobecného rozpočtu[20]. Dňa 19. decembra 2006 sa Rada rozhodla poskytnúť EIB záruku Spoločenstva proti stratám z úverov a úverových záruk na projekty mimo Spoločenstva (rozhodnutie Rady 2006/1016/ES)[21]. Záruka Spoločenstva sa obmedzuje na 65 % súhrnnej sumy realizovaných úverov a poskytnutých záruk znížených o splatené sumy plus súvisiace sumy. Maximálna suma finančných operácií EIB uskutočnených v rámci tohto mandátu je 27 800 EUR v období rokov 2007 – 2013 pozostávajúca zo základnej maximálnej sumy 25 800 miliónov EUR a nepovinnej maximálnej sumy 2 000 miliónov EUR, o aktivácii ktorej rozhodne Rada na základe výsledku hodnotenia v polovici obdobia v roku 2010. Rozdielne maximálne hodnoty pre príslušné oblasti (odhadované čiastkové maximálne hodnoty sú uvedené kurzívou) sú tieto (v miliónoch EUR): Predvstupové krajiny | 8 700 | Krajiny susedstva a partnerstva: | 12 400 | Stredomorské krajiny | 8 700 | Východná Európa, južný Kaukaz a Rusko | 3 700 | Latinská Amerika a Ázia | 3 800 | Latinská Amerika | 2 800 | Ázia | 1 000 | Juhoafrická republika | 900 | Základná maximálna hodnota | 25 800 | Nepovinná maximálna hodnota | 2 000 | 3.2. Dotácie na úroky Dotácie na úroky sa poskytovali v rámci celého radu programov Spoločenstva, tak vo vnútri Únie, ako mimo nej. Väčšina z týchto programov sa už skončila a nemá ďalší vplyv na rozpočtové výdavky. V tabuľke 2.5 v prílohe sa uvádzajú programy, ktoré stále prebiehajú, a výška dotácie na úroky, ktorá bola vyplatená počas sledovaných rokov. 3.3. Financovanie EIB z prostriedkov EFR Podľa postupných dohovorov z Lomé a dohody z Cotonou vykonáva EIB finančné operácie v krajinách AKT, ktoré sú financované z rozpočtu Európskeho rozvojového fondu[22]. Prehľad operácií sa nachádza v prílohe (pozri oddiel 2.4). [1] Rozhodnutie Rady 97/256/ES zmenené a doplnené rozhodnutiami Rady 98/348/ES a 98/729/ES, vzťahujúce sa na obdobie 1.2.1997 do 31.1.2000 (ďalej len „prvý globálny mandát“) a rozhodnutie Rady 2000/24/ES zmenené a doplnené rozhodnutiami Rady 2000/688/ES, 2000/788/ES, 2001/778/ES, 2005/47/ES a 2006/174/ES, vzťahujúce sa na obdobie 1.2.2000 do 31.1.2007 (ďalej len „druhý globálny mandát“). Na základe rozhodnutia Rady 1999/786/ES (Opatrenie na rekonštrukciu a ozdravenie Turecka po zemetrasení (TERRA)) sa globálne mandáty rozšírili. Ďalej, na základe rozhodnutia Rady 2001/777/ES sa ustanovilo poskytovanie osobitných úverov pre vybrané environmentálne projekty v ruských prístavoch Baltického mora v rámci Severnej dimenzie. Rozhodnutím Rady 2005/48/ES sa ustanovil samostatný mandát na určité druhy projektov v Rusku a v nových západných nezávislých štátoch (Ukrajina, Moldavsko a Bielorusko). [2] SEK(2007)1079. [3] Keďže platnosť Zmluvy o ESUO uplynula v roku 2002, v mene ESUO nedošlo k novým pôžičkám. [4] Spoločenstvá v roku 2006 neposkytli členským štátom žiadne úvery. S pristúpením Bulharska a Rumunska do Únie 1. januára 2007 sa úvery so zárukou poskytované týmto krajinám prestali od uvedeného dňa posudzovať ako externé aktivity. [5] Rozhodnutie Rady 77/270/Euratom zmenené a doplnené rozhodnutím Rady 94/179/Euratom. Strop pôžičiek na financovanie úverov Euroatomu sa pôvodne stanovil v rozhodnutí Rady 77/271/Euratom. Strop sa následne zvýšil viacerými zmenami a doplneniami uvedeného rozhodnutia, pričom posledným z nich (rozhodnutie Rady 90/212/Euratom) sa zvýšil o 1 000 miliónov ECU na 4 000 miliónov ECU. [6] Členský štát od 1. januára 2007. [7] Členský štát od 1. januára 2007. [8] Operácie EIB v afrických, karibských a tichomorských oblastiach nie sú v tejto správe obsiahnuté, pretože sa uskutočňujú v rámci dohody o partnerstve z Cotonou podpísanej v roku 2000 na obdobie dvadsiatich rokov. [9] Ú. v. EÚ L 414, 30.12.2006, s. 95. [10] Údaje v tejto správe sa týkajú úverov podpísaných v Srbsku a Čiernej Hore ako štátnej únie, t. j. pred nadobudnutím účinnosti nového právneho rámca, ktorý sa zaviedol, keď Čiernohorská republika nadobudla samostatnosť. [11] V rozhodnutí Rady 2000/24/ES sa EIB vyzýva „zamerať sa na krytie komerčného rizika vo výške 30 % svojich pôžičiek podľa tohto rozhodnutia z nie najlepších záruk, pokiaľ je to možné, pre jednotlivé regióny. Toto percento sa zvýši, keď to bude možné, pokiaľ to umožní trh.” [12] Celkové podpísané úvery s výnimkou zrušených úverov v stredomorských krajinách: 6 427 miliónov EUR. [13] Celkové podpísané úvery s výnimkou zrušených úverov v Juhoafrickej republike: 764 miliónov EUR. [14] Celkové podpísané úvery pred odpočítaním zrušených úverov: 19,58 miliárd EUR. Celkové podpísané úvery s výnimkou zrušených úverov: 18,28 miliárd EUR. [15] Afrika, karibské, tichomorské / zámorské krajiny a územia. [16] Zdroje investičného nástroja sa môžu okrem iného použiť na bežné, podmienečné, podriadené alebo podielové pôžičky, konvertibilné dlhopisy, záruky a kapitálovú účasť. [17] Výročná správa EIB z roku 2006 o investičnom nástroji v rámci dohody o partnerstve AKT a EU z Cotonou. http://ww.eib.org. [18] Ú. v. EÚ L 21, 25.1.2005, s. 9. [19] Ú. v. EÚ L 21, 25.1.2005, s. 11. [20] KOM(2007 )66 a SEK(2007) 241. [21] Ú. v. EÚ L 414, 30.12.2006, s. 95. [22] Tieto operácie sú mimo rámca tejto správy.